钦定古今图书集成/明伦汇编/官常典/第757卷 > 桑拱阳
## 钦定古今图书集成/明伦汇编/官常典/第757卷 > 桑拱阳

按《明外史忠义传》：“拱阳，字晖升，临汾人也。自幼端谨
如成人。年十五，见《近思录》，即以圣贤为可学，日志所
行善恶，以元旦焚于神前，岁为常。寻受业曹于汴门，
益讲求性命之学，作《进道图》《清心录》，大书‘敬’字于室
以自励，淡泊宁静，从游者日众。天启四年，巡盐御史
李日宣荐于朝，不报。副使王嗣美延拱阳及绛州辛”
全讲学于郡城，其后，提学副使杨作楫亦如之。崇祯
二年，巡盐御史祝徽再荐于朝，亦不报。父卒，哀毁尽
礼，独处三年，有“孤燕来巢”之异。六年举乡试，提学佥
事袁继咸复延辛全及拱阳讲学郡中。巡抚吴甡又
聘讲于会城。寻特疏荐之，有诏征用，以母老力辞。巡
抚蔡懋德延访时政，请讲学于三立书院。既归，知县
刘剂延主《干城社》，拱阳为之尽力。十七年，李自成陷
平阳，征之不应，遂不食。友人强之，则少食，因得疾。至
六月十有二日设“太祖”及庄烈帝神位，整衣冠肃拜，
乃死，年六十有四。